ADVANC ดีด 1% สวนตลาด! โบรกชูหุ้นหลบภัย เคาะเป้า 236 บาท
ADVANC บวกสวนตลาด! เด่นหุ้นหลบภัยวิกฤติแบงก์สหรัฐ ด้าน บล.พาย คาดรายได้ปี 66 โต 6.1% แนะนำ “ซื้อ” ราคาเป้าหมาย 236 บาท ฟากบล. แลนด์ แอนด์ เฮ้าส์ คาดกำไรปีนี้จะกลับมาเติบโต 7% พร้อมอีบิทด้าโต 4-6% ราคาเป้าหมาย 235 บาท

ADVANC บวกสวนตลาด! เด่นหุ้นหลบภัยวิกฤติแบงก์สหรัฐ ด้าน บล.พาย คาดรายได้ปี 66 โต 6.1% แนะนำ “ซื้อ” ราคาเป้าหมาย 236 บาท
14 มี.ค. 2566

ผู้สื่อข่าวรายงานว่า วันนี้ (14 มี.ค. 66) ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ล่าสุด ณ เวลา 11:20 น. อยู่ที่ระดับ 205.00 บาท บวก 3.00 บาท หรือ 1.14% สูงสุดที่ระดับ 207.00 บาท ต่ำสุดที่ระดับ 200.00 บาท ด้วยมูลค่าการซื้อขาย 893.70 ล้านบาท

สำหรับราคาหุ้น ADVANC ปรับตัวขึ้นสวนทางภาพรวมตลาดหุ้นที่ร่วงลงอย่างต่อเนื่องจากความกังวลปัญหาแบงก์สหรัฐลุกลาม รับแรงซื้อกลับหลังจากนักวิเคราะห์หลายสำนักแนะนำกลุ่ม Defensive ในช่วงที่ตลาดมีความผันผวนอย่างหนัก โดย ADVANC เป็นหนึ่งในหุ้นที่มีความโดดเด่นในอันดับต้น ๆ ของกลุ่มดังกล่าว
ด้าน บล.พาย ระบุในบทวิเคราะห์ แนะนำ “ซื้อ” ADVANC ให้ราคาเป้าหมาย 236 บาท โดยคาดกำไรปกติจะฟื้นตัว 10% เมื่อเทียบกับงวดเดียวของปีก่อน ในปี 66 หนุนจากรายได้ที่โตแซงค่าใช้จ่ายที่สูงขึ้น ทั้งนี้ การเติบโตของรายได้มีค่าสหสัมพันธ์เชิงบวกกับ GDP ไทย (ค่าสัมพันธ์ 10 ปีที่ 78%) คาดรายได้จะเติบโต 6.1% ในปี 66 สูงกว่าประมาณการ GDP จากธนาคารแห่งประเทศไทย (ธปท.) ที่ 3.9% หนุนจากการใช้เครือข่ายมือถือ 5G ที่เร่งตัวขึ้น (มี ARPU สูงกว่า 4G อยู่ 10%-15%) รวมถึงการเติบโตต่อเนื่องในธุรกิจบรอดแบนด์และบริการอื่น ๆ
ขณะที่ บล. แลนด์ แอนด์ เฮ้าส์ แนะนำ “ซื้อ”  ADVANC ให้ราคาเป้าหมาย 235 บาท โดยมองกำไรไตรมาส 4/65 ออกมาดีกว่าคาดทำให้กำไรทั้งปี 65 ลดลงเพียงเล็กน้อย บวกกับดีลควบรวมกับ 3BB จะเสร็จสิ้นใน เม.ย. 66 หนุนรายได้ internet บ้านโตเท่าตัว ในปีนี้บริษัทตั้งเป้ารายได้บริการหลักเติบโต 3-5% และ EBITDA โต 4-6% โดยจะเน้นด้านคุณภาพการให้บริการ บวกกับคู่แข่งอีกสองรายได้ควบรวมกิจการกัน ช่วยให้การแข่งขันด้านราคาลดลงไป จึงคาดกำไรปีนี้จะกลับมาเติบโต 7%